איריס אליה כהן

איריס אליה כהן (נולדה ב-1969) היא סופרת ומשוררת ישראלית. עד שנת 2024 היא פרסמה 17 ספרי פרוזה, שירה, ילדים ופעוטות ביניהם רבי המכר "מכתוב", "גלבי", " מיין הארט", "פלא פואמות ושירים", "שחרחורת", סדרת "סבתא טורבו" ואחרים.

ביוגרפיה

 שנותיה המוקדמות 
נולדה בשם איריס אליה. גדלה במושב כפר יובל ובמושבה יסוד המעלה, להורים יוצאי חבל קוצ'ין שבדרום הודו אשר עלו לישראל בשנת 1953. למדה בקריית חינוך אורט דנציגר בקריית שמונה. שירתה כמורה חיילת בכפר הילדים של המפעל להכשרת ילדי ישראל בכרמיאל. לאחר שחרורה, השלימה לימודי תואר ראשון בריפוי בעיסוק באוניברסיטה העברית בירושלים ועבדה במשך שנים בתחום, במקביל לפעילותה בכתיבה, פיסול, קדרות ותיאטרון חזותי. בהיותה בת 22, נישאה אליה למשפטן משה כהן-אליה, עמו הביאה לעולם ארבעה ילדים. בשנת 2022 השניים התגרשו. לאחר נישואיהם, הוסיפו השניים את שמות המשפחה האחד של השנייה ואליה החלה להזדהות כ"איריס אליה כהן". הם ממשיכים להזדהות בשם המשפחה המשותף שלהם גם לאחר גירושיהם.

 עשייה מקצועית 

 שירה ופרוזה 
לאחר לידת ילדיה, החלה אליה כהן לכתוב את רומן הביכורים שלה, "מכתוב", שיצא לאור בשנת 2011 בהוצאת הקיבוץ המאוחד. הספר זכה בפרס שרת התרבות בתחומי היצירה הספרותית 2011 ובפרס רמת גן לספרות לספר הביכורים הטוב ביותר לאותה שנה. בשנת 2013 יצא ספרה השני "דוּשִׁינְקַא, נשמה" בהוצאה זו, שזיכה אותה במועמדות לפרס ספיר לשנת 2013. בד בבד עם צאת הספר ראה אור "פרויקט דושינקא" - קטעי פרוזה מתוך הספר מולחנים ומושרים על ידי רועי סלמן.

בשנת 2014 יצא לאור ספר שירה ראשון פרי עטה, "שחרחורת", בהוצאה עצמית ובאמצעות מימון המונים. הספר נערך על ידי ענת לוין. שירים רבים מתוך הספר הולחנו על ידי אמיר עמרמי, דינה ולירון לינדמן, יובל עובד ואחרים. בשלהי שנת 2015 זכתה אליה כהן בפרס ראש הממשלה ליצירה.

ספר הפרוזה השלישי שנכתב על ידה, "גַלְבִּי", העוסק בפרשת ילדי תימן הפך מיד עם צאתו לרב מכר, היה מועמד לפרס ספיר לשנת 2016 ונבחר לאחד מעשרת הספרים הטובים של 2016 בעיתון הארץ. ספרה החמישי, "פלא - פואמות ושירים", יצא לאור בשנת 2017 (הוצאת ידיעות אחרונות וזכה לביקורות נלהבות. שיר מתוך הספר, "ובכל ירח", זכה במקום השלישי בתחרות "שירה על הדרך 2015" שמארגנת עיריית תל אביב-יפו. ספרה השישי "גבר אישה ציפור", הוא ספר פרוזה משולב בקטעי שירה קצרים. שלושת הספרים הללו ראו אור בהוצאת ידיעות אחרונות.

בראשית 2016 נכנסו שניים משיריה של אליה כהן, "רשימה שחורה" ו"תשרי", לתוכנית הלימודים הרשמית של משרד החינוך לחטיבות הביניים.

בשנת 2019 פורסמו לראשונה שני ספרי ילדים פרי עטה בעריכת יותם שווימר, כחלק מסדרת "סבתא טורבו". הספר הראשון בסדרה היה "אלפי התנינים הבכיינים", הבא אחריו הוא "השף המתנשף". ב-2023 נבחר "השף המתנשף" כספר הילדים והנוער האהוב ביותר על ידי קוראות וקוראי אתר "עברית" לאורך השנים. לצד ספרים אלה, ראה אור בשנת 2019 גם ספרה "טל מחכה לרכבת", ספר ילדים שלישי פרי עטה, בעריכת רינת פרימו. ב-2023 זכתה בפרס ע"ש דבורה עומר עבור ספר זה. בראשית 2021 ראה אור ספר פעוטות בשם "צעד קט". בשלהי אותה שנה, ראו אור שני ספרי שירה פרי עטה: "מכתבים מהאגף הסגור" ו"רצח בהסכמה".

 תיאטרון ומופעים מוזיקליים 
ב-2022 העלה תיאטרון הבימה עיבוד לספרה "גלבי", על פי מחזה מאת חגית רכבי ניקוליבסקי ובבימוי רזי אמיתי.

בין השנים 2022-2019 מופעים ספרותיים מוזיקליים שונים נוצרו בעקבות ספריה ובהשתתפותה ובהם "שחרחורת ליבי" עם רקפת אמסלם, "בראשית הייתה אהבה" עם גבריאל הדר, "פְּלאות" עם אמיר עמרמי ומורן קאשרו עקרבי. כמו כן עיבדה היוצרת, המחזאית והבמאית חנה ואזנה גרינולד את הפואמות "יולדות" מתוך ספרה "פלא - פואמות ושירים" ואת "רצח בהסכמה" להצגות שעלו בתיאטרון העברי-ערבי ביפו וברחבי הארץ.

ספריה
רומנים
 מַכְּתּובּ, הוצאת הקיבוץ המאוחד, 2011
 דוּשינקא, נשמה, הוצאת הקיבוץ המאוחד, 2013
 גַּלְבִּי, הוצאת ידיעות ספרים, 2016
 גבר אישה ציפור, ידיעות ספרים, 2018
 מיין הארט, ידיעות ספרים, 2024

ילדים
 סבתא טורבו ואלפי התנינים הבכיינים, ידיעות אחרונות - ספרי חמד - טל-מאי, 2019
 סבתא טורבו והשף המתנשף, ידיעות אחרונות - ספרי חמד - טל-מאי, 2019
 טל מחכה לרכבת, איור: תמי בצלאלי, ידיעות ספרים, 2019
 צעד קט, שירי פעוטות. איור: לילך הברמן. עריכה: ורד אמר, פעם, 2021
 היום הגדול של סימצ'י, איור: לילך הברמן. עריכה: יותם שווימר, טל מאי, 2024

שירה
 שחרחורת, פעם, 2014
 פלא-פואמות ושירים, ידיעות ספרים, 2017
 מכתבים מהאגף הסגור, פעם, 2021
רצח בהסכמה, פעם, 2021
ולעיתים אישה, מבחר שירי נשים ואימהות. פעם, 2024

הערכה
פרס ע"ש דבורה עומר לשנת 2022 עבור ספרה טל מחכה לרכבת
פרס שרת התרבות לספר ביכורים, לשנת 2011 עבור הספר "מכתוב"
פרס רמת גן לספר ביכורים 2012, עבור הספר "מכתוב"
מועמדות לפרס ספיר 2013 (רשימה ארוכה) דושינקא, נשמה
 מועמדות לפרס ספיר 2016 (רשימה ארוכה) גלבי
פרס "שירה על הדרך" 2015 "ובכל ירח"
פרס היצירה לסופרים עבריים, לשנת 2016
 פרס שר התרבות לשימור ולטיפוח תרבויות ישראל ע"ש יצחק נבון 2018 עבור הספר "גלבי"
מלגת בוסתן של הספרייה הלאומית
אות הוקרה מטעם פסטיבל ליבי במזרח על "תרומתה הכבירה ופורצת הדרך בתחום השירה והסיפורת".

 קישורים חיצוניים 


 הבלוג של איריס אליה כהן




 איריס אליה כהן באנתולוגיה מקוונת לשירה עברית באתר של נילי דגן

משיריה


  - לזכרה של אסתי אהרונוביץ'
ראיונות


 ביקור בית עם הסופרת איריס אליה כהן, אתר "ספרים - ספרים, סופרים ומה שביניהם"





 איריס אליה-כהן בתוכניתה של קרן נויבך ברשת ב' על הספר "גבר אשה ציפור" 4.7.2018.



 הערות שוליים 

קטגוריה:סופרות ישראליות
קטגוריה:סופרים ישראלים
קטגוריה:משוררות ישראליות
קטגוריה:משוררים ישראלים
קטגוריה:זוכות פרס רמת גן לספרות
קטגוריה:זוכי פרס רמת גן לספרות
קטגוריה:זוכות פרס שרת התרבות
קטגוריה:זוכי פרס שרת התרבות
קטגוריה:בוגרי תיכון דנציגר (קריית שמונה)
קטגוריה:בוגרות האוניברסיטה העברית בירושלים
קטגוריה:בוגרי האוניברסיטה העברית בירושלים
קטגוריה:כפר יובל: אישים
קטגוריה:ישראליות שנולדו ב-1969
קטגוריה:ישראלים שנולדו ב-1969